作者:周文質
標題:越調・寨兒令
內容:分鳳鞋，剖鸞釵，薄情自來年少客。義斷恩乖，雨冷雲埋，痴意尚憐才。風不定花落閒階，雲不蔽月滿樓臺。燕歸也人未歸，雁來也信慳來。才，不得休約到海棠開。彈玉指，覷腰枝，想前生欠他憔悴死。錦帳琴瑟，羅帕胭脂，則落的害相思。曾約在桃李開時，到今日楊柳垂絲。假題情絕句詩，虛寫恨斷腸詞，嗤！都扯作紙條兒。鸞枕孤，鳳衾餘，愁心碎時窗外雨。漏斷銅壺，香冷金爐，寶帳暗流蘇。情不已心在天隅，魂欲離夢不華胥。西風徵雁遠，湘水錦鱗無，籲！誰寄斷腸書？蟾影邊，鳳台前，簫聲為誰天外遠？欹枕情牽，倚檻無言，血淚灑寒煙。自薄情別後經年，想嫦娥不念孤眠。葡萄架梧桐井，楊柳院海棠軒。天！陡恁月兒圓。斟玉波，對金荷，新來自覺酒尚可。帶解金羅，胥淡雙蛾，月枕共誰歌？從別後必定心薄，待歸來說甚愁多。枕邊憔悴我，燈下可憎他。睃，腰柳瘦因何？鶯燕友，鳳鸞儔，盡今生猛可裡不到頭。被底溫柔，枕上風流，一筆盡都勾。明知道潑水難收，爭忍說和味合休。沈腰偏著醜，潘貌不藏羞。愁，人問瘦因由。挑短檠，倚雲屏，傷心伴人清瘦影。薄酒初醒，好夢難成，斜月為誰明？悶懨懨聽徹殘更，意遲遲盼殺多情。西風穿戶冷，簷馬隔簾鳴，叮，疑是佩環聲。踏草茵，步苔痕，憶宮妝懶觀蝶翅粉。桃臉香新，柳黛愁顰，誰道不消魂！海棠臺榭清晨，梨花院落黃昏。捲簾邀皓月，把酒問東君。春，偏惱少年人。清景幽，水痕收，瀟瀟幾株霜後柳。往日追遊，此際還羞，新恨上眉頭。丹楓不返金溝，碧雲深鎖朱樓。風涼梧翠減，露冷菊音浮。秋，妝佔許多愁。徹骨杓，滿懷學，只因愛錢心辨不得歹共好。楊柳妖嬈，蘭蕙丰標，禁不過爛銀鍬。舊人物不採分毫，新女婿直恁風騷。攀不得龍虎榜，品不得鳳鸞簫。貓，不信不斂兒哮。